Document ID: 32014R0709

KOMMISSIONENS FORORDNING (EU) Nr. 709/2014
af 20. juni 2014
om ændring af forordning (EF) nr. 152/2009 for så vidt angår bestemmelse af indholdet af dioxiner og polychlorerede biphenyler
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 11, stk. 4, og
ud fra følgende betragtninger:
(1)
Ved Kommissionens forordning (EF) nr. 152/2009 (2) er der fastsat metoder til bestemmelse af indholdet af polychlorerede dibenzo-p-dioxiner (PCDD'er), polychlorerede dibenzofuraner (PCDF'er) og dioxinlignende polychlorerede biphenyler (PCB'er) i foder.
(2)
Der bør fastsættes krav vedrørende screeningsmetoder, der anvendes til at identificere prøver med signifikant indhold af PCDD'er/PCDF'er og dioxinlignende PCB'er (fortrinsvis ved at der udvælges prøver, hvori indgrebstærsklerne er overskredet, og det sikres, at grænseværdierne er overskredet i de udvalgte prøver), og som har høj produktivitet. Andelen af falsk overensstemmende resultater i forhold til grænseværdierne bør være på under 5 % med disse screeningsmetoder.
(3)
Hvis de resultater, der opnås med screeningsmetoden, overstiger afskæringsværdien, bør den oprindelige prøve analyseres ved hjælp af en metode, der gør det muligt at identificere og kvantificere indholdet af PCDD'er/PCDF'er og dioxinlignende PCB'er i prøven. Sådanne metoder er i det følgende benævnt »verifikationsmetoder«. De tekniske fremskridt og udviklingen på området har vist, at det - som et supplement til gaskromatografi/højtopløsende massespektrometri (GC-HRMS) - bør være tilladt at anvende gaskromatografi/tandemmassespektrometri (GC-MS/MS) som verifikationsmetode til kontrol af, at grænseværdien er overholdt.
(4)
På grundlag af erfaringerne med anvendelsen af de nuværende regler bør disse ændres for så vidt angår kravene vedrørende dobbeltanalyse, vurdering af overholdelsen af gældende krav i forbindelse med dobbeltanalyser og kravet med hensyn til acceptabel difference mellem resultaternes øvre og nedre koncentrationer.
(5)
Forordning (EF) nr. 152/2009 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Del B i bilag V til forordning (EF) nr. 152/2009 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juni 2014.

Labels: 0
6